ཡང་ཁོང་གིས་ཕྱི་ལོ་༢༠༡༡ལོའི་བཀའ་སྤྱིའི་འོས་བསྡུའི་སྐོར་གསུངས་དོན།དེ་རིང་ཁ་སང་བཀའ་བློན་ཁྲི་པའི་སྐོར་ལ།ང་བཀའ་བློན་ཁྲི་པ་བྱ་རྒྱུ་མིན་ཟེར་ནས་དགོངས་པ་ཞུ་མཁན་དང་།ང་བཀའ་བློན་ཁྲི་པ་བྱ་རྒྱུ་ཡིན་ཟེར་ནས་ཐོན་ཡོང་མཁན་མང་པོ་འདུག་ཟེར།ཡག་པོ་ཞེ་དྲག་རེད།བསམ་བློ་ཡག་པོ་ཐོངས།བརྟག་དཔྱད་ཡག་པོ་བྱོས།ལས་འགན་ཆེན་པོ་རེད་ཁྱེད་རང་ཚོས་གཟབ་གཟབ་བྱ་དགོས་པ་རེད།ཡང་ཁག་ཅིག་གིས་མི་འདི་ལ་རྒྱལ་བ་རིན་པོ་ཆེ་ཡིས་རྒྱབ་སྐྱོར་ཡོད་པ་རེད།མི་དེ་ལ་རྒྱབ་སྐྱོར་ཡོད་པ་མ་རེད་ཟེར་བ་དེ་འདྲ་གོ་རྒྱུ་འདུགངས་སུ་གཅིག་ལའང་རྒྱབ་སྐྱོར་མེད།འདི་འོས་པ་དང་དེ་མི་འོས་ཀྱི་སྐད་ཆ་ཚིག་གཅིག་ཀྱང་བཤད་མེད།འདི་མང་ཚོགས་ཀྱིས་ཐག་གིས་གཅོད་དགོས་པ་ཞིག་རེད།ངས་སྐད་ཆ་ཞིག་བཤད་པ་ཡིན་ན།མང་ཚོགས་ཀྱིས་རྒྱལ་བ་རིན་པོ་ཆེའི་ཡེ་ཤེས་དབྱིངས་དཔྱད་རེད་ཟེར་གི་རེད།དེ་ལ་ཆོ་ཡོད་པ་མ་རེད།དེ་བཞིན་བོད་མི་མང་སྤྱི་འཐུས་ལའང་གཟབ་གཟབ་བྱ་དགོས་པ་རེད།ལུང་པའི་ཕྱོགས་འཐེན་དང་ཆོས་ལུགས་ཀྱི་ཕྱོགས་འཐེན་ཁྱོན་ནས་བྱ་རྒྱུ་ཡོད་པ་མ་རེད།བར་སྐབས་ཞབས་འདྲེན་ཆེན་པོ་ཞུས་སོང་།དེ་རྒྱ་ནག་གིས་བེད་སྤྱོད་ག་ཚོད་བཏང་སོང་།གཟབ་གཟབ་མ་བྱས་ན་དགྲ་དགའ་གཉེན་སྡུག་ཟེར་བ་དེ་ཡོང་གི་རེད།ཅེས་གསུངས་སོང་།